
PRANEŠIMAS SPAUDAI: Mokesčių specialistų padedami gyventojai pajamas šiemet deklaravo kur kas aktyviau 


2016 m. gegužės 3 d., Kaunas. Kauno apskrities valstybinė mokesčių inspekcija (toliau – Kauno AVMI) informuoja, kad gegužės 2-ąją (vakar) pasibaigus pajamų ir turto deklaravimo laikui, šiemet gyventojai deklaracijas teikė kur kas aktyviau, nei praėjusiais metais: Kėdainių rajone mokesčių mokėtojai pateikė beveik 17 tūkst. pajamų deklaracijų ir tai yra apie 8 proc. daugiau, lyginant su praėjusiais metais. Ši tendencija stebima ir vertinant gyventojų aktyvumą deklaruojant turtą: lyginant su praėjusiais metais, per tą patį laikotarpį šiemet pateikta beveik 1 tūkst. (arba apie 2 proc. daugiau) turto deklaracijų.
 „Šiemet VMI deklaracijose pateikė daugiau informacijos, dėl to gyventojai darė mažiau klaidų, o kas trečiam gyventojui deklaraciją užpildė pilnai – tereikėjo jas patvirtinti. Tai, jog deklaracijos iškart priimamos, jų nereikia tikslinti, lemia didėjantį pateiktų deklaracijų skaičių”, – teigia Kauno AVMI viršininkė Judita Stankienė.   
Pasibaigus terminui, iki kurio buvo galima pateikti pajamų ir mokesčių deklaracijas, dar liko apie 1800 Kėdainių rajono gyventojų, privalėjusių, tačiau to nepadariusių. Kauno AVMI viršininkė pažymi, kad vėluojantiems pateikti deklaracijas (tiems, kurie privalo tą padaryti), pirmąją savaitę mokesčių administratorius nei viename Lietuvos regione jokių baudų neskirs, tačiau delspinigius sistemos skaičiuoja automatiškai, jos siekia 0,03 proc. mokėtinos mokesčių sumos už kiekvieną pradelstą dieną.
Šios dienos duomenimis, 9 tūkst. Kėdainių gyventojų pateiktose deklaracijose deklaruota beveik 880 tūkst. eurų grąžintinų GPM permokų, iš jų beveik 4 tūkst. kėdainiškių VMI jau grąžino apie 360 tūkst. eurų GPM permokų. 
„Mokesčių administratorius primena, kad tie gyventojai, kurie nori pasinaudoti Gyventojų pajamų mokesčio lengvatomis ir susigrąžinti dalį mokesčių, nebūtinai turi pateikti deklaracijas iki gegužės 2 dienos – tą galima padaryti ir vėliau, nes mokesčius galima susigrąžinti už 5 metus“, - teigia Kauno AVMI viršininkė Judita Stankienė.  

Išsamesnė informacija žiniasklaidai:

Ernesta Razbadauskienė
Kauno apskrities valstybinė mokesčių inspekcija 
tel.: +370 37 466 876; el. p. E.Razbadauskiene@vmi.lt 

